1997. Moodustatakse Metsaameti peadirektori käskkirja alusel Metsamajanduse Ökonoomika- ja Infokeskuse 8 regionaalosakonda. Riigimetsas algas ulatuslik koondamine - aasta lõpuks pidi 184 metskonnast alles jääma vaid pool. Kuvand halli habemega hellalt männikoort silitavast metsavahist kadus jäädavalt ajalukku. Algas tolleaegse ühe suurima puiduärimehe Mart Eriku pankrotiprotsess, mis jättis võlausaldajad ilma 50 miljonist kroonist. Spetsialistide hinnangul lõppes Eriku pankrotiga nö kauboikapitalismi aeg Eesti metsatööstuses. Riigikogu kiitis heaks Eesti keskkonnastrateegia, mille alusel töötati välja Eesti Riiklik Keskkonnategevuskava, mis andis raiemahud puuliikide viisi. Ametliku statistika kohaselt lähenes aastane raiemaht juba pea 6 miljoni m3. Metsapoliitika järgi on maksimaalne võimalik aastane puidukasutuse suurus kõigis Eesti metsades 7,8 miljonit tihumeetrit, kuid seda tingimusel, et raie- ja uuenemise eeskirju järgides tagatakse metsavarude taastumine. Okaspuidu osakaal peaks metsapoliitika järgi moodustama vaid 48% kogu raiutavast puidust.